b'\n_START_ARTICLE_\nArda\n_START_PARAGRAPH_\nArda on J. R. R. Tolkienin keksim\xc3\xa4 fantasiamaailma. Sen kuuluisin maanosa on Keski-Maa, jonne sijoittuvat kirjojen Silmarillion, Taru sormusten herrasta, Keskener\xc3\xa4isten tarujen kirja sek\xc3\xa4 Hobitti eli sinne ja takaisin tapahtumat. \xe2\x80\x9dMaailmaa\xe2\x80\x9d tarkoittava haltiakielinen sana \xe2\x80\x9dArda\xe2\x80\x9d esiintyy Tolkienin kirjoissa vain satunnaisesti, mutta se on omaksuttu Tolkien-fanien keskuudessa h\xc3\xa4nen luomansa mielikuvitusmaailman vakiintuneeksi erisnimeksi. Arda on olevinaan Maa myyttisen\xc3\xa4 muinaisaikana, jolloin \xe2\x80\x9dmaat ja meret olivat viel\xc3\xa4 toisenlaiset\xe2\x80\x9d._NEWLINE_Silmarillionin ensimm\xc3\xa4inen osa Ainulindal\xc3\xab kertoo Ardan luomisesta. Eru kutsui ainurin soittamaan suurimman soiton, ja n\xc3\xa4iden tiet\xc3\xa4m\xc3\xa4tt\xc3\xa4 Eru loi heid\xc3\xa4n soitostaan E\xc3\xa4n, maailmankaikkeuden.'